《小园避暑》
宋代·卫宗武

六月畏酷热，簟枕依林塘。
古木同臭味，幽鸟含宫商。
天孙云锦机，丹碧交荐香。
晴澜泛清薰，襟袂生微凉。
巉巉万石间，修筠间新篁。
羽葆列千挺，滟滟浮绿光。
林飚一戛击，环佩声铿锵。
披衣独危坐，意气超羲黄。
岂惟热恼除，冰雪置我肠。
却愁林外人，久苦炎威张。
天瓢忽倾倒，旱魃宜消亡。
是月已火流，不日占金穰。
时虽厌兵革，人或饱稻粱。
此园仅如握，无径不就荒。
犹喜卉木存，弗为斤斧戕。
扬扬桂吐芬，粲粲菊有芳。
清赏备四时，花辰复青阳。
太平本无象，嗣岁或小康。
於焉盍朋簪，一笑传清觞。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。